کندهار کې طالبانو ٣ امریکايي عسکر او ٥ افغانان ووژل
رپوټ وايي، په دوو نورو پیښو کې پنځه نور امریکايي عسکر هم وژل شوي دي.
په يوه اعلامیه کی چې ناټو نن خپره کړې ده ویل شوي چې د بمونو نه ډک یو موټر د قندهار په ولایت کی د پولېسو د عمومي قرارگاه د دروازې مخی ته وچاوده او بیا ورپسې طالبانو په ودانئ باندی د ماشیندارو او راکټونو ډزې وکړې. ناټو وايي چې نړیوالو قواو او افغان پولیسو په کامیابئ دغه حمله په شا وتمبوله او طالبان ېې پری نه ښودل چې د پولیسو قرارگاه ته ورننوځي. د ناټو مامورانو دا ونه وېل چې په حمله کی دکوم هیواد عسکر ووژل شول. دا حمله يوه ورځ وروسته د هغې کیږی چې پرون يوه افغان عسکر په هلمند حمله وکړه او دری تنه برېتانوی عسکر ېې ووژل او څلور نور ېې زخمیان کړل. گمان کېږی چې دغه حمله د مخی نه پلان شوې وه. دبرېتانېی مطبوعاتو نن راپور ورکړ چې په دریو وژل شوو برتانویانو کی یې یو د پوځ لوړ رتبه صاحب منصب و. دافغانستان دپوځ قوماندان شېر محمد کرېمی نن وعده وکړه چې حمله کوونکې افغان عسکر به ونېسی او محاکمه به ېې کړی. د ناتو يوه ویاند ډگروال جیمز کار سمیت هم نن وویل چې دغه حمله د يوه سړي کار و چې هم یې د خپلو ملگرو سره بې وفایي وکړه او هم یي د نړیوالو قواوو سره خیانت وکړ. د انټرنیټ په يوه بیانیه کی طالبانو دعوا وکړه چې نوموړی عسکر د طالبانو تر کنترول لاندی سیمې ته رسیدلی دی او ځان یې ورته تسلیم کړ، خو په ازاد ډول د طالبانو ددغې ادعا په باب معلومات نشته. جمهور رئیس کرزي ناټو او د برتانیې حکومت ته ددغې پیښی له امله یو معذرت لیک لیږلی دی. د برتانیې صدراعظم ډیویډ کیمیرون په برتانوي عسکرو باندې حمله یو وحشتناک عمل بللی دی خو وايي چې د افغاني قواوو سره د برتانیې د همکارئ ستراتیژي باید دوام ولري.